A Wholeness Work kézikönyv méltatása

„…amikor olyan új és felvillanyozó gyakorlatokkal találkozom, mint amilyeneket Connirae Andreas Wholeness Work kézikönyv című művében feltár, úgy érzem, kincsre leltem!”

– Tara Brach PhD, a Wholeness Work kézikönyv előszavának írója

„Régóta csodálom Connirae Andreas munkásságát. Új könyvében minden eddiginél mélyebbre visz. Megtanulunk hozzáférni olyan létállapotokhoz, amelyekről a misztikusok ódákat zengenek. Felfedezzük, hogy a tudatos jelenlét kapuihoz nehézségeink vezetnek el. Amikor feloldjuk a szégyent, és felhagyunk azzal, hogy folyamatosan az életünkből hiányzó dolgok után vágyakozzunk, béke száll ránk, szívünk pedig megnyílik. Módszere, a Wholeness Work egyenes és közvetlen. És ami a legfontosabb, működik!”

– Jack Canfield, az Erőleves a léleknek (Budapest, 1996, Bagolyvár) és A siker alapelvei a gyakorlatban (Budapest, 2009, Édesvíz) társszerzője

„A könyv olvasása során hatalmas örömet éreztem. Voltam már nyolcféle pszichoterápián, kipróbáltam tíz különféle keleti meditációt, hét évet töltöttem kolostorokban és szemináriumokon.

A Connirae Andreas által megalkotott Core Transformation és Wholeness Work a leghatékonyabb önmegvalósítási eszközök, amelyekkel hatvanévnyi személyes és szakmai utam során találkoztam. Úgy vélem, hogy alapos kutatás után kétszer-háromszor olyan hatékonynak fognak bizonyulni (abban, hogy az egyént közepes vagy magas önmegvalósító állapotokba hozzák), mint a jelenleg használatos, népszerű mindfulness és meditációs formák.

– Frank Bourke PhD, klinikai pszichológus, kutató, a Cornell előadója

„Dr. Andreas olyan gyakorlati, lépésről lépésre útmutatót kínál, amelyet bárki alkalmazhat arra, hogy szenvedését a gyökerénél elkapva csökkentse. Technikái közelebb visznek minket azon időtlen spirituális törekvésekhez, mint az egó feloldása és az élet valódi értékeihez való újbóli kapcsolódás.

– Dr. Yoni K. Ashar, a Coloradói Orvosi Egyetem (University of Colorado School of Medicine) egyetemi docense, a Fájdalom- és Érzelemkutató Laboratórium (Pain and Emotion Research Laboratory) igazgatója

„Ahogyan azt dr. Jung kutatásai és írásai is megmutatták, felnőtt pszichénk mély célja és problémája napjainkban nem más, mint a teljesség visszaszerzése. Amikor olyan ösvények tárulnak fel előttünk, amelyek a lélek ezen útját támogatják, a szívem mindig dobban egy nagyot örömében. Amikor emberi valónkat elvisszük azokra a helyekre – magunkban és a világban –, amelyek bizonyos értelemben fogva vannak tartva, meggyógyulunk és növekedünk. Köszönöm, Connirae, hogy hozzájárulsz ehhez. Annyira büszke vagyok arra, hogy veled járhatom ezt az utat.”

– Judith Delozier nemzetközi tréner, társfejlesztő és a tanfolyami programok tervezője a neurolingvisztikus programozás területén már 1975 óta

„Connirae Andreas Wholeness Workje több mint egy egyszerű, átalakulást elősegítő technika. Megközelítési módja új térképet és magyarázatot kínál a tudattalan struktúráiról – pontosan megmutatva a szabadsághoz vezető utat, amelyre a problémákat és fájdalmakat fenntartó struktúrák feloldásával léphetünk. Úttörő munka ez a nonduális tudatos jelenlét általi személyes fejlődést illetően. Valódi áttörést hoz, amely megérdemli, hogy ott legyen a legjobb személyiségelméletek, pszichoterápiák és spirituális utak között.”

– Stephen Josephs EdD, a Leadership Agility (Vezetői agilitás) társszerzője, vezetői coach, hat évtizednyi napi test-lélek gyakorlattal a háta mögött

„Connirae Wholeness Workje más, mint a többi! Vajon hányan próbálták már meggyógyítani magukat, vagy spirituális gyakorlatokkal eredményeket elérni – sikertelenül? Nos, ha a kezükben lett volna Connirae szelíd, ám teljes útmutatója, akkor biztosan rátaláltak volna a tudatos jelenlétre és a belső békére. Nagyszerű olvasmány, amely mindenki számára követhetően bontakozik ki, és amellyel legmélyebb problémáidból kovácsolhatsz erőt. Mindenkinek erősen ajánlom ezt a könyvet, aki a személyes fejlődés útját járja.”

– Shelle Rose Charvet, a Words That Change Minds (Szavak, amelyek megváltoztatják az elmét) szerzője

„A könyv olvasása közben többször is úgy éreztem, hogy túlcsordul a szívem. Connirae-nek sikerült közérthető módon életre kelteni a mély koncepciókat. A gyógyulás, az átalakulás és a felszabadulás abszolút lehetségesnek tűnik. A Wholeness Work szó szerint térkép, amely elvezet a tudat kiterjesztéséhez. Nekem rögtön sikerült elmélyülnöm benne, máris jobban alszom éjjelente. Ha lennének hanghatások a könyvben, biztos beszúrnék ide egy jó hangos tapsot.”

– Erica Newman Core Transformation coach

„Nagyon örülök, hogy Connirae Andreas Wholeness Workről szóló új könyve a pontosság és a szív ugyanazon mágikus kombinációját kínálja, mint amit a workshopjain is megtapasztaltam. Páratlan képessége van arra, hogy az összetett gondolatokat könnyen érthetővé tegye, ezzel téve lehetővé az olvasók számára, hogy sikeresen alkalmazni tudják a folyamatokat, és amikor készen állnak rá, még mélyebbre ássanak. Hálás vagyok azért a kiváltságért, hogy a könyv első olvasói között lehettem, és segédkezhettem a szerkesztésben. Leginkább az autoritásfolyamattal való munkát várom…, amely egy fontos, ám még hiányzó darabja az általam az elmúlt huszonöt év során feltárt személyes változást célzó munkának.

– Susan Sanders, az NLP: The Essential Guide to Neuro-Linguistic Programming (NLP: A neurolingvisztikus programozás útmutatója) társszerzője

Connirae Andreas

Wholeness Work

kézikönyv

Connirae Andreas

Wholeness
Work

kézikönyv

A belső átalakulás megtapasztalásának útja

– első szint –

Gyógyulás és ébredés

Budapest, 2025

A mű eredetileg The Wholeness Work Essential Guide – Level 1: Healing & Awakening címmel

a Real People Press kiadásában jelent meg 2024-ben az Egyesült Államokban.

Real People Press

Boulder, CO USA

© Connirae Andreas, 2024

© Bioenergetic Kiadó Kft, 2025

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-730-6

© Fordította: Makay Emese

Főszerkesztő: Kajtár-Schneider Krisztina

Felelős szerkesztő: Klimó Petra

Szaklektor: Havasi Krisztina The Wholeness Work® tréner

Borítóterv: Vancsura Olga

A Wholeness Work® Connirae Andreas és az Andreas NLP bejegyzett védjegye.

Minden jog fenntartva. E könyv egyetlen része sem sokszorosítható, továbbítható, értékesíthető sem részben, sem egészben a szerző előzetes írásos engedélye nélkül, kivéve a cikkekbe vagy recenziókba ágyazott, megfelelő hivatkozással vagy hiperhivatkozással ellátott rövid idézeteket. Bővebb információért forduljon a Real People Presshez: info@realpeoplepress.com. Ez a kiadvány © Connirae Andreas 2007–2024-es forrásanyagai alapján született meg.

A példák szemléltetése és megosztása során használt neveket a magánszféra védelmének érdekében megváltoztattuk.

Felelősségi nyilatkozat:

A könyvben ismertetett módszereket 2007 óta teszteltem magamon és több száz, a workshopjaimon részt vevő kliensen. A módszereket szelídnek, mégis átalakító hatásúnak érzékeltük. Mint minden, a személyes fejlődésről szóló könyv esetében, az olvasóknak azt javasoljuk, hogy az itt található módszereket legjobb belátásuk szerint használják. Azoknak, akik súlyos problémákkal küzdenek, például bántalmazást vagy traumát éltek át, vagy akiknél bármilyen, a módszerek alkalmazásával kapcsolatos kétség merülne fel, azt javasoljuk, hogy forduljanak a témában képzett szakemberekhez, akik alapos tudással rendelkeznek a módszereket illetően. A könyv olvasásával az olvasó elfogadja, hogy az itt szereplő információk használatáért, azzal kapcsolatos döntéseiért, cselekedeteiért és eredményeiért maga felel.

A könyvben bemutatott információk a szerző véleményét tükrözik, és nem minősülnek egészségügyi vagy orvosi tanácsnak. A könyv tartalma kizárólag tájékoztató jellegű, és nem célja semmilyen fizikai vagy mentális egészségügyi problémából fakadó diagnózis felállítása, kezelése, gyógyítása vagy megelőzése.

A könyvet a szeretetnek ajánlom

– amely mindannyiunk lényegi természete.

Tartalom

Tara Brach előszava >

Bevezetés: A hosszú és kanyargós út >

Utam a gyógyuláshoz a Wholeness Work által – Hogyan segíthet a módszer neked is? >

Az új „módszer”, amely megváltoztatta az életemet >

Mi található a könyvben? >

Több mint az „ének” feloldása >

1. Az egyetlen döntés, ami számít >

2. Az első Wholeness Work felfedezésed >

Találd meg magadban az „ént” >

Belső világunk elemeinek megismerése >

Fedezzük fel együtt! >

A jelenlét új módja >

Amit erről a felfedezésről tudni kell >

3. A Wholeness Work szíve – Az alapfolyamat >

Valamely életprobléma átalakítása >

Az „egó” vagy az „én” rétegeinek megtalálása >

A Wholeness Work szíve >

Az alapfolyamat szemléltetése >

Az alapfolyamat ábrája >

Lépésről lépésre útmutató az alapfolyamathoz >

A tapasztalásaid három módon változhatnak >

Tippek >

A korlátozott én integrálása >

Annak megértése, hogy mit is csinálunk >

Kérdéseid megválaszolása >

Fontos különbségek >

A spirituális és a pszichológiai oldal >

4. A meditációs folyamat >

Test és lélek rendszerének újrahangolása >

Meditációs folyamat >

Szemléltetés >

Két új választási pont >

A meditációs folyamat ábrája >

Lépésről lépésre útmutató a meditációs folyamathoz >

Változás küszködés nélkül >

Miért működik a Wholeness-meditáció?

A figyelemelterelő gondolatok és érzések elfogadása >

Kérdéseid megválaszolása >

Árnyalatnyi, mégis jelentős különbségek >

Mi történik idővel, avagy hogyan változhatnak a tapasztalásaid? >

5. A belső autoritás visszaszerzése, avagy az autoritásfolyamat >

Kigyógyulás a perfekcionizmusból, az ítélkezésből, a szégyenből és sok egyéb másból >

Az „éneken” túl >

A második belső struktúra >

Autoritásfolyamat a gyakorlatban >

Szemléltetés >

Az autoritásfolyamat ábrája >

Áttekintés és útmutatás >

Lépésről lépésre útmutató a belső autoritás visszaszerzésére >

Hatalmunk visszaszerzése >

Az autoritásfolyamat megértése >

A változás jelentősége >

Kérdéseid megválaszolása >

Az autoritásfolyamat indikátorai >

Támpontok ahhoz, hogy mikor használd ezt a folyamatot >

Teljességből cselekedve >

A szabályalapú moralitáson túl >

Hogyan segített nekem az autoritásfolyamat? >

6. A hiányfolyamat >

A belső teljesség táplálása >

Hiányfolyamat a gyakorlatban >

Szemléltetés >

A hiányfolyamat folyamatábrája >

Lépésről lépésre útmutató a hiányfolyamathoz >

Tippek a hiányfolyamathoz >

Kérdéseid megválaszolása >

Támpontok >

Mikor használjuk a hiányfolyamatot? >

Miért számít a sorrend? >

Miért integráljuk a belső autoritást a hiány integrálása előtt? >

Létünk teljességének megtapasztalása >

A hiányfolyamat megértése >

7. Jobb alvás és pihenés >

Testünk és lelkünk újratöltése >

Hat érdekes dolog az alvásról >

Wholeness Work az alvásért >

A legegyszerűbb verzió >

Tippek az alvásért és a pihenésért >

Wholeness Work az alvásért és a gyógyító pihenésért >

Vezetett gyakorlat >

Kérdések és válaszok >

A Wholeness Work alkalmazása a jobb alvásért >

Az alvás és a tudatállapotok >

A jótékony hatások elérése >

8. Általános kérdések és válaszok >

Tudj meg még többet a Wholeness Workről! >

Eltérések a többi megközelítési módtól >

9. Wholeness Work: az átfogó rendszer >

A gyógyulás és a radikális átalakulás ösvénye >

Az átalakulás természetes ritmusa >

Új személyiségelmélet >

10. Tudatos utazás a teljességhez >

Légy jelen a testedben és a körülötted lévő térben mint tudatos jelenlét >

A hosszú távú gyakorlás hatása >

1. eset: Valamely kihívást jelentő problémádat szeretnéd megoldani >

2. eset: Szeretnéd a Wholeness Worköt a mindennapjaid részévé tenni >

3. eset: Szeretnél még többet megtudni >

4. eset: Képzett coach szeretnél lenni >

Források >

A Wholeness Work és a Oneness Work előfeltevései >

Érzésminőség vs. jelentés és értelmezés >

A Wholeness Work alkalmazása a fájdalom megszüntetésére >

Munkalapok >

Köszönetnyilvánítás >

A szerzőről >

Előszó

A Wholeness Work kézikönyv a spirituális lét legfontosabb kérdéseit teszi fel: Milyen célja van az ébredésnek? Mi segít minket abban, hogy felfedezzük, kik vagyunk az elszeparálódó én fogságba ejtő érzésén túl? Mi szabadít fel bennünket úgy, hogy a szeretetteljes tudatos jelenlétben éljünk, abban, ami mi magunk vagyunk? Ezek a kérdések kísérik végig az én életemet is, és azok a gyakorlatok állnak tanításaim középpontjában, amelyek feltárják a válaszokat. Így, amikor olyan új és felvillanyozó gyakorlatokkal találkozom, mint amilyeneket Connirae Andreas Wholeness Work kézikönyv című könyvében feltár, úgy érzem, kincsre leltem!

A Connirae-vel való egyéni foglalkozásunkon tapasztaltam meg először, hogy mekkora erő van ebben a munkában. Évek óta küzdöttem a hibáztatás és az irritáltság makacs érzéseivel, amelyek megakadályoztak abban, hogy nyílt szívvel viszonyuljak az egyik rokonomhoz. Számos módszert kipróbáltam annak érdekében, hogy ne reagáljak annyira hirtelen és hevesen. A megbocsátást célzó gyakorlatok valamelyest javítottak a helyzeten, de a szorítás nagyon erős volt, és amikor együtt voltunk, továbbra is úgy éreztem, hogy folyamatosan védekeznem kell vele szemben. Egy idő után azonban azt vettem észre, hogy csalódtam magamban, amiért még mindig így viselkedem. Amikor egy közös barátunk mesélt Connirae munkájának spirituális mélységéről, és azt javasolta, hogy menjek el egy foglalkozásra, kíváncsivá tett, és alig vártam, hogy kipróbálhassam.

Az együtt töltött idő alatt Connirae végigvezetett a folyamaton, amely teljes mértékben természetes, megengedő és gyengéd volt – micsoda váltás ahhoz képest, ahogyan én próbáltam leküzdeni reaktív természetemet! A kulcs az volt, hogy tudatába kerüljek annak az „énnek”, aki a neheztelést megtapasztalta, és meghívjam ezt az „ént” arra, hogy a tudatos jelenlét teljességében megpihenjen. A foglalkozás végére a hibáztatással kapcsolatos érzéseim átalakultak. A szívemben érzett szorítás a tudatos jelenlét hatalmas és gyengéd tengerében úszó enyhe nyomásérzetté alakult.

Nem sokkal a foglalkozás után elolvastam, majd még egyszer elolvastam Connirae Coming to Wholeness (Út a teljességhez) című könyvét. Megszabadultam a nehezteléstől, aminek köszönhetően ismét szabadnak éreztem magamat, emellett pedig azt is megtapasztaltam, hogy a Connirae által tanított folyamat természetes módon feloldotta bennem azokat a korlátokat, amelyek az érzelmek olyan széles skálájából fakadtak, mint az önbírálat, a szorongás, a sóvárgás vagy a düh.

Ahogyan azt az évszázadok során a nagymesterek tették, Connirae is olyan ösvényt kínál, amelyet végigjárva felismerhetjük és a magunkévá tehetjük az éber és szeretetteljes tudatos jelenlétet, méghozzá minden körülmények között. Bár ez elérhetetlennek tűnhet, világos, lépésről lépésre vezető utasításai eligazítanak minket abban, hogy felismerjük önazonosságunk tudattalan szorítását, amely miatt különállónak és hiányosnak érezzük magunkat. Miközben megismerkedünk a tudatos jelenlét megtestesült és határtalan létezésével, az elkülönülő én érzése feloldódik.

A folyamat szépsége annak természetességében rejlik. Ismétléssel, egyre jobban megismerjük otthonunkat, amely nem más, mint a határtalan és fényes tudatos jelenlét, és egyre több bölcsességhez és szeretethez férünk hozzá. Ez lehetővé teszi számunkra, hogy a bizalom, a könnyedség és a jóllét áldásaival haladjunk előre az életben – és gyógyító jelenlétet hozzunk világunkba.

Barátaim, fedezzétek fel ti is az aranyat érő tanításokat és gyakorlatokat, és szabadítsátok fel magatokat annak teljességében, akik valójában vagytok.

Tara Brach PhD, a Radikális elfogadás (Budapest, 2019, Ursus Libris), a Radical Compassion (Radikális együttérzés) és a Trusting the Gold (Bízz az aranyban) szerzője, pszichológus, meditációs tanár, (Jack Kornfielddel együtt) a Mindfulness Teacher Certification Program (Mindfulness Oktatóképzési Program) társalkotója, www.mmtcp.soundstrue.com

Bevezetés
a hosszú és kanyargós út

Utam a gyógyuláshoz a Wholeness Work által – Hogyan segíthet a módszer neked is?

Amikor úgy tűnt, hogy elszabadul a pokol

1997 tavasza volt. A neurolingvisztikus programozás (NLP) tiszteletre méltó pszichológiai háttérrel is rendelkező nemzetközi trénere és fejlesztője voltam.[1] Több könyvet is írtam, amelyeket több mint tizenöt nyelvre lefordítottak, és számos olyan módszert alkottam, amelyek által az emberek képesek voltak jó irányban változni. Az én nevemhez fűződik a Core Transformation[2] elnevezésű folyamat megalkotása, amellyel rendre pozitív és egyre mélyrehatóbb eredményeket értünk el. Köszönő e-mailek és levelek sokaságát kaptam a világ minden tájáról: „Segített nekem, amikor már azt hittem, hogy semmi sem fog” – írták sokan.

Ám ekkor az én életem is válságba került. Úgy tűnt, mintha minden darabjaira hullott volna szét. Férjemmel, Steve-vel nagyon nehéz időszakon mentünk keresztül. Az egészségem vészesen romlott, mintha a testem egész egyszerűen le akart volna állni. Olyan bizarr tüneteim voltak, hogy nem tudtam másra gondolni, mint arra, hogy ebbe belehalok.

Az egyik legnyugtalanítóbb tünet az volt, hogy folyamatosan úgy éreztem, mintha elektromosság futna végig a gerincemen egészen a fejem tetejéig. Rendkívül intenzív érzés volt – mintha 110 voltra lettem volna bekötve, de bedugtak volna a 220-ba. Annyira valóságosnak tűnt, hogy amikor tükörbe néztem, szinte vártam, hogy lássam a fejemből kilövellő szikrákat.

Mivel ez az „elektromosság” nonstop, 0–24-ben jelen volt, így gyakorlatilag semmit sem tudtam csinálni. Minden, egyébként teljesen normális, hétköznapi cselekedet, úgymint a gondolkodás, az olvasás, az írás, az alvás, a másokkal való interakció, mind-mind hatalmas kihívást jelentett számomra. Elképzelni sem tudtam, hogy miként fogom túlélni ezt testileg.

Ebben a sebezhető állapotban nem tűnt valószínűnek az, hogy sokáig életben maradhatok, mégis a következő gondolat járt a fejemben: „Ha ezt túlélem, akkor az talán azt jelenti, hogy ezek után mindent másként kell csinálnom. Ha elengedek mindent, amiről most azt gondolom, hogy tudom, akkor talán lehet esélyem.”

Ekkor már több mint húsz éve tanultam és tanítottam személyes átalakulást elősegítő módszereket, szóval volt mit elengednem. De nem volt kérdés. Meg kellett tennem, így hát megtettem. És a kutatásom – valami, akármilyen olyan dolog után, ami segíthet – megkezdődött.

Rengeteget keresgéltem, jártam orvosoknál, alternatív gyógyítóknál és sok egyéb helyen, végül egy olyan, szelíd, belső átalakulást hozó rendszerre találtam rá, amely minden várakozásomat felülmúlóan tudott segíteni. Rengeteg pozitív változást tapasztaltam meg, elsősorban mentális és érzelmi szinten, de még testileg is. Mire sor került az éves orvosi ellenőrzésre, addigra már nagy buzgósággal alkalmaztam a módszert. A vizsgálatokat követően az orvosom rá nem jellemző lelkesedéssel fordult hozzám:

– Legutóbb, amikor nálam járt, kerekesszékkel érkezett. Nagyon örülök, hogy most már ennyire jól van! Mintha egy másik ember lenne! – mondta, majd így folytatta:

– Őszinte leszek. A hasonló panaszokkal küzdők többsége sosem lesz jobban. De ön? Teljesen egészségesnek és élettel telinek tűnik – mondta, majd némi elmélázás után így szólt:

– Kíváncsi lennék rá, hogy minek köszönhető a változás.

Az orvosomnak rengeteg teendője volt, így a lehető legrövidebb választ adtam a kérdésére:

– Úgy vélem, hogy leginkább annak az új belső munkának köszönhetem, amelyet egy ideje már végzek, és amelynek a Wholeness Work nevet adtam.

Hálás vagyok, hogy több mint egy évtizednyi „hibernáció” vagy „alkotószabadság” után ismét van elég energiám és tisztánlátásom ahhoz, hogy azt a munkát végezzem, amit szeretek.

Ezt megelőzően ugyanis nem voltam képes tanítani, kliensekkel együtt dolgozni, sőt még utazni sem – még egy rövid autós utazást sem mertem bevállalni. Ma ez már mind sima ügy. Még mindig vannak szokatlan testi tüneteim, de már meg tudok küzdeni velük, és el tudom fogadni az életemet. Írok, tanítok, és a gyógyulás, felébredés és átalakulás új formáit keresem, hogy azokkal segíteni tudjak másoknak.

Az új „módszer”, amely megváltoztatta az életemet

Most megosztom veled azt az átalakulást hozó módszert, amely oly sokat segített nekem. A Wholeness Work életem minden területére jótékonyan hatott. Segített megküzdeni a házasságomban dúló érzelmi viharokkal. Segített levetkőzni perfekcionizmusomat, azt, hogy zavarban voltam és szégyelltem magamat akkor, ha valamit nem tökéletesen oldottam meg. Segített leküzdeni a szorongásomat és a félelmeimet. Segített feldolgozni a világban zajló borzalmas eseményeket; hogy azokra ne félelemmel vagy haraggal reagáljak, hanem sikerüljön nyugodtnak maradnom és szeretettel jelen lennem. Képessé váltam jobban elfogadni azokat a dolgokat, amelyeken nem tudok változtatni – mintha egy olyan természetes állapotot tapasztalnék meg, amely mélyebbre megy a külső zavaroknál, és eredendően kedves. Hosszasan sorolhatnám még, hogy miben segített, néhányat a későbbiekben meg is osztok még itt a könyvben.

Miután megtapasztaltam, hogy mennyire jobbá tette az életemet, elgondolkodtam azon, hogy vajon mások is olyan hasznosnak találnák-e, mint én. Mostanra, miután már több ezer hozzám fordulót megtanítottam rá, a válasz nyilvánvaló: igen. A saját szememmel láttam, hogy több ezer embertársam számára hasznos volt. Az eredmények, amelyeket a tanfolyamok és a coachingok résztvevői megosztanak velem, mélyrehatók és megérintenek.

Íme, néhány a leggyakoribb tapasztalatok közül:

•könnyen elmúló stressz, fokozódó jóllét-érzés

•szertefoszló problémák

•az érzelmi sebek meggyógyulnak és átalakulnak – azok a problémák is, amelyek más módszerekre nem reagáltak

•mély relaxáció és az idegrendszer „újrahangolása”

•jobb alvás

•nagyobb kreativitás, jobb problémamegoldás – jobb humorérzék

•jobb kapcsolatok – kevesebb hirtelen reagálás, több kapcsolódás és intimitás

Szeretném – persze csak ha te is –, hogy ezeket te is megtapasztald. A könyv ugyanis erről szól.

Mielőtt betekintést nyújtanék a Wholeness Work meglepően szerteágazó és jótékony hatásaiba, két dologra szeretném felhívni a figyelmedet.

Először is tudnod kell, hogy ha kipróbálod a könyvben ismertetett módszereket, a te történeted más lesz, mint az enyém. Ennek ellenére mégis igen nagy az esély arra, hogy ha végigcsinálod a gyakorlatokat, akkor te is pozitív változásokat és átalakulást fogsz megtapasztalni. A Wholeness Work tanítása során rájöttem, hogy ezek a metódusok univerzálisan hasznosak. Lehet, hogy az életedben minden rendben van…, de lehet, hogy nem. Lehet, hogy nagyon stresszes vagy, de lehet, hogy nem. Bármelyik is legyen igaz rád, a Wholeness Worknek így is, úgy is rengeteg pozitív hozadéka lehet számodra. Ez azért van így, mert a Wholeness Workkel lehetőségünk nyílik arra, hogy elérjük a tudattalan univerzális struktúráit, azokat, amelyek fenntartják a problémákat, és megakadályozzák, hogy életünket teljességben éljük. Ezzel az úttörő megközelítéssel immár sajátos módszer van a kezünkben arra, hogy ezeket a struktúrákat kedvesen kérve, meghívva, meggyógyítsuk és átalakítsuk.

Másodszor pedig azt, hogy bármilyen nézeteket is vallj, bármi is legyen fontos számodra, a Wholeness Worköt amellett, annak részeként is alkalmazhatod. Legyél bár valamely vallási csoport tagja, spirituális tanító, járd a magad spirituális útját, a Wholeness Worköt bátran alkalmazhatod. Úgy vélem, észre fogod venni, hogy szinte a legtöbb spirituális út céljaival összhangba hozható, sőt, még inkább elmélyítheti és gazdagíthatja az általad választott ösvényen megélt tapasztalásaidat.

Már vannak olyan lelkészek és spirituális tanítók, akik felismerve az összefüggéseket, saját közösségükben tanítani kezdték a Wholeness Worköt.[3] Ha van meditációs gyakorlatod, akkor ezt annak részeként is alkalmazhatod, vagy akár külön-külön – ahogyan az neked jó. A Wholeness Worknek nem az a célja, hogy eltérítsen az általad korábban választott spirituális meggyőződésedtől vagy közösségedtől.

De természetesen az sem baj, ha eddig még nem jártál semmilyen spirituális ösvényen, vagy nem vagy spirituális beállítottságú, hiszen ezek a gyakorlatok anélkül is nagyon hasznosak lesznek számodra.

Keresés és spiritualitás

Azok alatt a sötét idők alatt, amelyekről az imént beszámoltam, keresni-kutatni kezdtem a mély változások lehetőségét, aminek során igen hamar eljutottam a spiritualitás világának felfedezéséig. Addigra már mindent megismertem, ami a pszichológiában[4], a személyes fejlődés területén és az NLP-ben lehetséges volt. Több évtizedes tanulás után rájöttem: ahhoz, hogy én magam megváltozzam, többre lesz szükség – valami mélyebbre. Felmerült bennem, hogy a válaszok, amelyeket keresek, a spiritualitás világában találhatók.

Sok keleti spirituális tanító beszél olyan tapasztalásokról, amelyekre úgynevezett ébredésként hivatkoznak, és amely megváltoztatta a tudatosságukat. Ezek a változások nyilvánvalóan mélyebbre hatolnak, mint amilyenre bármilyen terápia vagy NLP-módszer képes. Olyan lényegi tudatosságbéli átalakulásról számolnak be, amely a jóllét mélyreható érzését írja le. Sőt, még ennél is többet. Azt is mondják, hogy amikor végbemegy ez a változás, akkor az általános „szenvedés” és az élet nehézségei, a stressz, egyszerűn szertefoszlik. Én is ezt akartam.

Ezért hát nekikezdtem. Minden létező dolgot elolvastam az ébredésről, kipróbáltam a meditáció különféle formáit, számos spirituális körbe elmentem. Ezek során fontos dolgokat tapasztaltam meg, amelyek valóban a javamra váltak. Szerettem elmerülni a szeretetteljes jelenlétben, jó volt a tanítók és a többi kereső őszinte törekvését együtt átélni.

A spiritualitás felfedezése mélyebb szintekre vitt. A spirituális körökben töltött néhány év és a meditációk követése után azonban kezdett déjà vu érzésem lenni. „Valami itt is hiányzik.” A tudatosság felébresztésének különféle elképzeléseit ismertük meg. Jól hangzott, és a legtöbben megtapasztaltuk az elmondottakat, legalábbis az elejét. De mégis úgy tűnt, hogy ezen az ösvényen nem lehet eljutni oda.

Ekkor jött kapóra az NLP-s hátterem. Egyénileg és partnerekkel is dolgozva régóta azon voltam, hogy „modelleket” vagy olyan protokollokat alkossunk, amelyekkel pozitív változásokat idézhetünk elő. NLP-s eszközöket használtunk arra, hogy feltérképezzük, az egyén mit tett készsége vagy adottsága által – ám gyakran tudattalanul –, amely képességét eredményezte. Erre példa az, amikor férjemmel a gyászból és a veszteségből való felépülés hatékony mentális stratégiáit térképeztük fel.[5] Ekkorra már számos protokoll és útmutató kifejlesztésében vettem részt, amely által olyan dolgokat lehetett elérni, amelyekről általában azt gondolják, hogy „csak időre van szükség hozzá”. Így hát szinte automatikus késztetést éreztem arra, hogy megtaláljam a pontos és megbízható utat, hogy végre megtapasztalhassam, amiről a spirituális tanítók beszélnek. Azon tűnődtem, hogy vajon a felébredést is fel lehet-e térképezni.

Ekkor ismét egy sor belső felfedezésbe kezdtem, amelyek mások voltak, mint a korábbi NLP-modellezések. Nem logikus módon jöttem rá dolgokra. Ez alkalommal megengedtem magamnak, hogy a változás sokkal organikusabb módon, belülről fakadjon. Saját magamat használtam kísérleti nyúlként, és elkezdtem felfedezni, mire van szükségem ahhoz, hogy megtapasztaljam a mélyebb változást.

Első kísérletem… és a Wholeness Work kezdete

Míg a spirituális tanításokat vizsgáltam, egy dolog nagyon szembetűnő volt: a legtöbb keleti spirituális irányzat azt tanítja, hogy az ébredés kulcsa az egó elengedése. A probléma azonban az, hogy azt nem igazán árulják el, hogy ezt hogyan lehetne elérni, vagy egyenesen azt mondják, hogy erre nincsenek is utasítások, ennek nincs mikéntje, vagy azt, hogy „ez csak úgy, a kegyelem által megtörténik”.

Bennem azonban a következő gondolat merült fel: „Mi lenne, ha képes lennék előállni instrukciókkal – egy világos és egyértelmű térképpel –, amely elvezet a tudatosság azon állapotához, amit felébredésnek hívunk?”

Amit ebben a könyvben megosztok veled, az pontosan ez: világos és egyértelmű térkép, útiterv, amely tudatosságunk átalakulásához, más szóval az ébredéshez vezet. Ekkor magam is észrevettem, amit a spirituális tanítók előre jeleztek, hogy a stressz, az érzelmi nehézségek és bárminemű „szenvedés” elkezd szertefoszlani.

Amikor először kísérletezgettem magamon, akkor csupán finom változásokat tapasztaltam. Nem volt semmiféle tűzijáték vagy csengő, amely azt jelezte volna, hogy „ez itt, kérem, maga az ébredés!” Még abban sem voltam biztos, hogy jó úton járok.

De miközben folytattam a kísérletezgetést, világossá vált számomra, hogy a kezdeti apró eredmények hozzáadódtak valami igazán mélyhez. Ami kezdetben enyhe változás volt, az idővel egyre erősebb és erősebb lett. Ezek a kísérletek tartós pozitív változásokat idéztek elő a tudatosságomban. Egyre jobban és jobban éreztem magamat. A túlságosan erős érzelmi reakcióim is ritkulni kezdtek. Könnyebben el tudtam aludni, és jobban is aludtam. A példákat még hosszasan sorolhatnám. Az egész olyan könnyen, erőfeszítés nélkül történt. Minél többet gyakoroltam, annál inkább úgy éreztem, hogy ez az a kedvesség, amelyre testem és elmém rendszerének szüksége van. Egyszersmind pedig egy olyan helyre vitt el, ahol minden sokkal könnyebbé vált.

Végre felfedezhettem, meggyógyíthattam és átalakíthattam mindent, ami a tapasztalataimban felbukkant. A folyamat során bizarr és nyugtalanító testi tüneteim is enyhültek és átalakultak. Idegrendszerem túltöltöttsége csupán néhány perccel azután, hogy a 4. fejezetben leírtak szerint meditálni kezdek, megszűnik. Felfokozott érzékenységem is a normális szintre csökkent. Fokozatosan, egyre jobban el tudom viselni az érzékszervi ingerek szélesebb skáláját is – a legtöbb környezetben kellemesen érzem magam, nem veszem át a negatív hatásokat. Az 5. fejezetben ismertetett folyamat elvégzése után jelentős energiaszint-növekedést tapasztaltam meg, amely kellő lendületet és erőt adott ahhoz, hogy ismét tanítani kezdjek.

Egyre inkább éreztem, hogy „ez a helyes út” – ez az, amiről a spirituális tanítók meséltek. A módszerek összessége, amely a Wholeness Work nevet kapta, volt az első, amellyel megbízhatóan tudtam csillapítani, ellazítani és újraindítani testem és lelkem rendszerét. Ezzel pedig nem vagyok egyedül – a folyamatok már több ezer embernek segítettek.

Ebben a könyvben ezeket a módszereket fogom megosztani veled. Nem csak egyetlen dologról lesz szó. Látni fogod, hogy a Wholeness Work módszerek sora, minden soron következő az előzőre épül, és együtt vezet végig az ébredő tudatosság útján. És az eredmény? A stressz szertefoszlik, és béke száll ránk. Az érzelmi és viselkedésbéli problémák, azok is, amelyeken eddig csak nagy nehézségek árán tudtál változtatni, ha tudtál egyáltalán, mélyebb szinten kezdenek el gyógyulni.

Az érzelmi szinten történő mélyebb gyógyulás lehetősége abban rejlik, hogy a Wholeness Work feltérképezi a psziché azon struktúráit, ahol a „szenvedés” vagy bármilyen korlátozások lakoznak. Ezek a struktúrák univerzálisak, ám eddig még senki sem térképezte fel őket ennyire tisztán. Amint megértjük, hogy mik is ezek a struktúrák pontosan, és hogyan találhatjuk meg őket, a jelentős változások sokkal könnyebben elérhetővé válnak.

A spirituális és a pszichológiai oldal

Amint elkezdtem a Wholeness Worköt napi szinten alkalmazni és tanítani, egyre világosabbá vált számomra, hogy ez a módszer meglepően mély pszichológiai gyógyulást kínál – mélyebbet, mint bármi, amivel eddig találkoztam. Ráadásul sokkal megbízhatóbb és minden valószínűség szerint komplexebb módja a spirituális fejlődésnek.

Elmondom, hogy miért.

Ami a dolog pszichológiai oldalát jelenti, a Wholeness Work áttörést kínál a tudattalan struktúrájának megértésére. Ebben a könyvben megmutatom, hogy miként fedezheted fel azokat az egyetemes tudattalan struktúrákat, amelyek fenntartják és nem eresztik az érzelmi problémákat és a stresszt. A Wholeness Work egy olyan egyedülálló, gondosan megfogalmazott kérdéssorozat, amelyet magunknak kell feltennünk, és amely könnyedén elvezet minket ezekhez a struktúrákhoz és azok átalakításához. Amikor eléred a tapasztalás ilyen mély szintjét, a változás kíméletesebb, szelídebb és könnyebb lesz.

Ami a spirituális részt illeti, a módszerek által felfedezheted az ébredéshez vezető pontos útvonalat, amelyről a spirituális tanítók beszélnek és amelyet megtestesítenek. A magunknak feltett speciális kérdések segítenek abban, hogy elengedjük azt, amit „korlátozott énnek” vagy „kis énnek” hívunk, és amelyről a spirituális tanítások azt mondják, hogy minden szenvedés forrása. Valamint szelíd módot kínál arra, hogy a tudatos jelenlét fénye a tudattalan minden zugába beragyogjon.

Legyen szó akár a pszichológiai, akár a spirituális oldalról, a Wholeness Work a tapasztalás mélyebb szintjére visz, a tartalomnál mélyebbre. A terápiás módszerek és a spirituális irányzatok gyakran csupán a tartalomra fókuszálnak – életünk történetére és azokra a jelentésekre, amelyeket hozzáfűzünk. A Wholeness Workkel a tapasztalás mélyebb szintjére merülünk, a történet mögé látunk, így lesz a gyógyulás és átalakulás kíméletesebb, szelídebb és sokkal teljesebb.

Mi található a könyvben?

Több mint az „ének” feloldása

Ebben a könyvben azokat a módszereket osztom meg veled, amelyek rengeteg tanfolyami résztvevőnek és kliensnek segítettek. A Wholeness Work ott segít, ahol szükséges – szelíden és kedvesen elvezet a mély gyógyulás és átalakulás világába. Hadd adjak egy kis ízelítőt ebből.

Az első lépés: Az egó vagy a korlátozott én feloldása és integrálása

A 2–4. fejezetekben olyan egyszerű és közvetlen módszerekkel ismerkedünk meg, amelyekkel feloldhatjuk a „korlátozott én” vagy a „kis én” tapasztalásait. Hihetetlenül szelíden és kedvesen történik mindez – gyakorlatilag táplál. Ez az, amit a spirituális tanítások úgy írnak le, mint az ébredés kulcsa. A „korlátozott én” struktúrái a tudatosság hatáskörén kívül vannak, ám pontosan ezek tartják fenn korlátainkat és szenvedésünket. Megtanulod, hogy miként lehet ezeket könnyedén megtalálni. A folyamatok alkalmazása által pedig minden bizonnyal egyfajta szabadságot tapasztalsz meg, és képes leszel elengedni sok-sok kihívást jelentő problémát.

Az egó feloldásának módszere volt az első, amellyel kezdtem, és fontosnak tartom, hogy neked is ennek elsajátítása és alkalmazása legyen az első.

Következő lépés: A „nem én” struktúrák – belső autoritás és öngondoskodás

Miután megtapasztaltam az első Wholeness Work folyamatok jótékony hatásait, rájöttem, hogy ez több, mint az egó feloldása, ez maga a hiteles és teljes felébredés – olyan, amely teljesen áthatja egész lényünket (beleértve elménket, testünket és érzelmeinket). A könyv második felében ezért a következőket is megosztom veled: A „nem én” struktúrák megtalálását és gyógyítását. Az 5–6. fejezetben ismertetett módszerek elhozhatják a még mélyebb gyógyulást és átalakulást. Az 5. fejezetben egy olyan metódust találsz, amely segíthet teljesen megváltoztatni az autoritáshoz, a szabályokhoz és az ítélkezéshez való viszonyodat. Ez a módszer kulcsfontosságú számos probléma, úgymint a perfekcionizmus és az önkritika átformálásához. Aztán itt van nekünk a 6. fejezet, amely az üresség és a veszteség mély gyógyítását segíti elő, valamint a sokak által még a gyermekkorban megtapasztalt gondoskodáshiányból való felépülést célozza meg.

No és az alvás. Szinte mindenki, aki használja a Wholeness Worköt, alvása – nem ritkán jelentős – javulásáról számol be. Mélyebben alszanak, és reggelente több energiával ébrednek. A 7. fejezetből megtudhatod, hogyan érheted el ezt te is.

A könyv végén további információkat is találhatsz a Wholeness Workről, az átalakulás átfogó rendszeréről és azokról a változásokról, amelyek mélyebbre hatnak a szimpla problémamegoldásnál.

A hullámhatás

Ha a Wholeness Worköt valamely probléma vagy érzés kezelésére használjuk, annak váratlan és pozitív hullámhatásai lehetnek. Íme, egy példa. Eljött hozzám egy nő, hogy meditatív gyakorlatként elsajátítsa a módszert. Hetente egyszer találkoztunk, ám ő otthon is gyakorolt egy keveset mindennap. Három vagy négy alkalom után megkérdeztem tőle, hogy mit gondol, hogy halad, mire ezt válaszolta:

– Nos, elég jól megy, de nagyon furcsa dolgok történnek.

– Mire gondolsz? – kérdeztem.

– Az egész életem elkezdett megváltozni.

Magamban elgondolkodtam, hogy vajon mégis mit hitt, mi fog történni. Fogalmam sem volt arról, hogy nem tudja, ez a dolog része. Valószínűleg azt hitte, hogy ez csak egy kis ellazulás – „egy kis meditáció”. Megkérdeztem hát:

– Miben változott meg az életed?

Így felelt:

– Kevesebb a dráma. Nem is, mert abból valójában most is sok van, otthon és a munkahelyen is, csak éppen nem szippant be annyira. Otthon, a gyerekek rengeteg minidrámával állnak elő…, de tudom, hogy minden rendben lesz, tudom, hogy meg tudok küzdeni a problémákkal. Ugyanez a helyzet a munkahelyemen is. Rengeteg olyan dolog történik, ami korábban hatalmas stressz volt számomra, de most már nem hat meg annyira. Nyugodtabb vagyok, és több energiám van arra, hogy tényleg a munkával foglalkozzak.

Ez csak egy példa. Kíváncsi vagyok, hogy te milyen pozitív változásokat, milyen hullámhatást fogsz megtapasztalni a Wholeness Work által.

Az ébredés első pillanatai – találkozás dr. Milton H. Ericksonnal

A húszas éveimben történt sorsfordító élmény alapozta meg a Wholeness Work sok-sok évvel későbbi megalkotását. Mélyreható élmény volt, csak később jöttem rá, hogy valójában ez volt ébredésem első pillanata.

Hadd meséljem el a történetet…

…Már egy órája vagy még annál is régebb óta tartott a foglalkozás, amikor csak ott ültem, és úgy éreztem, hogy más ember lettem – ezt nem tudom máshogy kifejezni. Egy szempillantás alatt történt az egész. Hirtelen úgy éreztem magamat, mint azelőtt még sosem. Nem is tudom szavakba önteni, egyszerűen úgy éreztem, hogy teljes vagyok, és mélységesen jól érzem magam. Szavak nélkül is tudtam, hogy bármi is történjen, minden rendben lesz – a dolgok így vagy úgy, de rendbe jönnek. Még soha nem éreztem ennyire teljesnek magamat.

Sejtettem, hogy a kör másik oldalán ülő lila öltönyös férfinek köze van ehhez, de fogalmam sem volt arról, hogy pontosan hogyan járult hozzá.

A lila öltönyös férfi nem más volt, mint dr. Milton Erickson, az orvosi hipnózisra és családterápiára specializálódott neves amerikai pszichiáter. Ez az átalakulást előidéző tapasztalás azon az egyhetes workshopon történt, amelyen néhány terapeutával együtt vehettem részt dr. Erickson arizonai rezidenciáján Phoenixben, Erickson életének utolsó évében, 1979-ben. Nagy megtiszteltetés volt ez számomra. Élményemről részletesen itt írok: www.thewholenesswork.org/articles/origin

Az élményt követő hetekben továbbra is mélységesen jól éreztem magamat – a körülményektől függetlenül. Bármi is történt – bármi történhetett volna –, tudtam, hogy a mélyebb szinteken minden teljesen rendben van – több mint rendben. Olyan volt, mintha megtudtam volna valamit, ami mindig is igaz volt, csak eddig nem ismertem fel. Ez idő alatt végre tisztán ráláttam egy olyan nehéz és életre szóló döntésre is, amelyen már régóta gyötrődtem. A dolgok egyszerűen a helyükre kerültek. Tudtam, hogy mit kell tennem, és meg is tettem, ráadásul szeretetből, anélkül, hogy arra görcsöltem volna rá, hogy vajon mások mit fognak gondolni. Erre korábban soha nem voltam képes.

Sajnálatos módon azonban ez a jóllét-érzés nem tartott sokáig. Elkezdett szertefoszlani, én pedig visszacsúsztam a régi bizonytalanságomba és reaktív érzelmi válaszaimba. Mivel mindenképp vissza akartam kerülni a jóllét érzésébe, feliratkoztam egy újabb egyhetes szemináriumra dr. Ericksonhoz. Sajnos azonban nem sokkal a szeminárium előtt dr. Erickson elhunyt.

Összeomlottam. A jóllétbe való visszatérésem kapuja egyszerűen eltűnt. Ezáltal azonban felismertem, hogy ez talán azt jelenti, hogy most már nekem kell megtalálnom az utat ahhoz a mélységes jólléthez, amelyet egy rövid ideig megtapasztalhattam. Tudtam, hogy a mélységes jóllét lehetséges – számomra is. Keresni kezdtem hát a módját annak, hogy a dr. Erickson közvetítése által megtapasztaltakat ismét átélhessem. Ez végül egy új módszer kifejlesztéséhez vezetett, amely túlmutat a klasszikus NLP-n. Ezt Core Transformationnek[6] neveztem el, ugyanis mélyebb és teljesebb változást eredményezett, mint bármi, amit addig az NLP során tapasztaltam.

Egy ideig azt hittem, hogy megtaláltam mindent, amit kerestem. A Core Transformationnel megbízható útmutatót kínáltam klienseim számára az eddigieknél még mélyebb és kielégítőbb változásokhoz. És nemcsak nekik, hanem magamnak is. Életemben először én is megbízható változásokat tapasztaltam. Mindennap alkalmaztam ezt a szelíd és szeretetteljes módszert.

1997-ben azonban olyan válságba került az életem, amely mindent megkérdőjelezett. Azokról az egészségügyi problémákról beszélek, amelyeket a bevezetésben elmeséltem. Azokban az időkben minden voltam, csak boldog nem. Visszatekintve azonban már hálás vagyok, hogy az élet egy kicsit megpiszkált, és megmutatta, hogy itt az ideje még messzebbre menni, még mélyebbre ásni. Ezt úgy értem el, hogy mindent elengedtem, amiről azt hittem, hogy tudom, és nyitottá váltam arra, hogy nagyobb könnyedséget tapasztaljak meg az életben, mint valaha.

Ez alkalommal, a dr. Erickson foglalkozásán tapasztaltakkal ellentétben, a Wholeness Work segítségével a jótékony hatások tartósak maradtak. Még most is azok.

Úgy gondolom, hogy ez nem a véletlen műve. Amikor egy mélységes – akár spirituális –, ám kívülről érkező tapasztaláson megyünk keresztül, olyanon, mint ami velem történt a dr. Ericksonnal való munka során, az szerintem nem lehet tartós. Arra a következtetésre jutottam, hogy az igazi spirituális fejlődést nem másoknak kell elvégezniük helyettünk, hanem nekünk kell aktívan részt vennünk a folyamatban. Erről szól a Wholeness Work.

1. [1] Ha szeretnél többet megtudni a klinikai szakpszichológiai és neurolingvisztikus programozással kapcsolatos hátteremről, akkor keresd fel az AndreasNLP.com-ot.

2. [2] A Mély, belső átalakulás (Budapest, 1996, Nemzetközi NLP Alapítvány) című könyv ismerteti ezt a metódust, amelynek hatékonyságát dokumentáló kutatásait egy lektorált szaklapban is publikálták. Bővebben: www.coretransformation.org/core-transformation-research/.

3. [3] Ha spirituális vezető vagy, és szeretnéd megismertetni a közösségeddel a Wholeness Worköt, akkor arra ösztönözlek, hogy először vegyél részt a Wholeness Work I–IV. szintű tanfolyamain te magad is, hogy személyesen megtapasztald, mennyire mélyreható ez a munka. A TheWholenessWork.org oldalon találsz ajánlásokat trénerekre. Oktatásainkat közösséged tagjainak is ajánlatod, ha szeretnéd.

4. [4] Amikor azt írom, hogy „pszichológia”, akkor általános ismeretekről és/vagy személyes meglátásokról beszélek, és nem szakmai tanácsokat adok. Szakmai tanácsokért fordulj engedéllyel rendelkező pszichológushoz.

5. [5] Erről a módszerről a Heart of the Mind (Az elme szíve), Andreas & Andreas (1989) című könyv 11. fejezetében írok; az erről szóló videós bemutató pedig az AndreasNLP.com (store) oldalon található.

6. [6] A teljes Core Transformation-folyamat 1989 nyarán jött létre, azóta sok országban és többféle kultúrában élő emberek ezreinek segített mélyreható változásokat elérni az életükben. Sokan közülük már mindent kipróbáltak életük komoly problémáinak kezelésére – sikertelenül. Ám rájöttek, hogy a Core Transformationnel meg tudják oldani ezeket a problémákat. A Core Transformation hatásosságát bemutató randomizált, kontrollált kísérletet, amely Dinesh J. Braganza, Richard M. Gray és a többiek tollából született, a 2019 júliusában megjelent The Journal of Counseling and Development folyóiratban olvashatjuk.

1. fejezet
Az egyetlen döntés, ami számít

Évekkel ezelőtt több spirituális tanítót is felkerestem. Egy ilyen találkozón az egyik résztvevő elmesélte, hogy nagyon fontos választás előtt áll. Szorong, mert nem tudja, hogy mi lenne a helyes döntés, ezért a tanító segítségét kérte.

A tanító némi szünet után, mindenkit meglepve ezt mondta:

– Nem számít… – majd így folytatta: – Tudod, egész életünk során csupán néhány olyan döntést kell meghoznunk, ami valóban számít.

Kijelentése annyira megdöbbentett, hogy mondhatni leesett az állam, amikor hallgattam. Valahogy igaznak tűnt számomra is, bár nem tudtam, hogy pontosan mire gondol. Eltűnődtem azon, hogy az én életemben vajon mely döntések számítottak.

Az, hogy kivel házasodtam össze? Igen, ez fontos lehet.

Az, hogy mit dolgozom?

Hogy hol élek?

Vagy az, hogy hány gyerekem legyen?

Ha csak kettő vagy három fontos döntést kellene mondani, akkor melyek lennének azok?

Nos, úgy hiszem, hogy végül mégis csak megértettem, amit a tanító mondott, azt, hogy valójában egyetlen döntés számít. Nem is kettő vagy három. Hét évtized után elmondhatom, hogy ez tényleg így van. Az egyetlen döntés nem más, mint az, hogy elhatározom, hogy tudatosan részt veszek saját kibontakozásomban – saját „ébredésemben”.

Az életben rengeteg kihívással kell szembenéznünk, akár tetszik, akár nem. Ezek vége pedig minden esetben a fejlődés – a magunk módján. És ez jó, ezt még elkerülni sem tudnánk. De ha előrelépünk, és tudatosan azt választjuk, hogy részt veszünk saját kibontakozásunkban, saját ébredésünkben, azzal másik szintre emeljük a dolgokat. Van a személyes fejlődésnek egy bizonyos szintje, amely csak akkor történhet meg, ha elhatározzuk, hogy részt veszünk a folyamatban. Ha a fejlődés mellett tesszük le a voksunkat.

Amikor így teszünk, akkor egyetlen döntés következménye sem lesz már ugyanolyan szintű. Nem számít, hogy kivel házasodunk össze, hogy milyen munkát vállalunk, hol élünk, hogy támogatjuk-e a gyermekeinket vagy a közösségünket stb. Bárhogyan is döntünk, sokkal jobb lesz, ha tudatosan azt választjuk, hogy bármi is történik velünk – amellett persze ha tudatosan részt veszünk saját kibontakozásunkban –, az a fejlődésünk részét szolgálja.

De hogyan vegyünk részt ebben tudatosan? A Wholeness Work egyszerű, pontos és szelíd módot kínál erre. A Wholeness Workkel szelíden érzékeljük és magunkba vonjuk összes szándékunkat, összes érzelmünket, gondolatunkat és reakciónkat. Folyamatos gyakorlással, minden szándék, érzelem vagy gondolat kaput nyit a még nagyobb jóllét és a teljesség felé. Minden tapasztalás kaput nyit arra, hogy azok legyünk, akik valójában vagyunk és lehetünk. Még reziliensebbek, a jelent még nagyobb békében megélők, szociálisabbak és érzelmileg intelligensebbek, kreatívabbak. Még nagyobb szeretetben, humorral fűszerezett életet élve.

Felcsigáztam az érdeklődésedet? Ha igen, akkor dolgozzunk együtt! Alig várom!

2. fejezet
Az Első Wholeness Work felfedezésed

Találd meg magadban az „ént”!

„A feladatod nem az, hogy a szeretetet keresd, inkább az, hogy megtaláld az összes gátat önmagadban, amelyeket ellene építettél.”

Mindig is szerettem ezt, a szúfi költőtől, Rúmitól származó idézetet, mivel szerintem tökéletesen leírja a Wholeness Work lényegét. A Wholeness Work által ugyanis megtaláljuk, majd lebontjuk a szeretet ellen magunkban épített akadályokat. Minél többet tanultam erről a munkáról, annál inkább úgy érzem, hogy ez nem más, mint maga az önszeretet, és annál jobban megtapasztalom a benne rejlő szeretetet – ahogyan azt is, hogy én magam vagyok a szeretet.

Ha elolvastad a bevezető részt, akkor már van fogalmad arról, hogy miről fog szólni ez a könyv, és milyen jótékony hatásai lehetnek számodra. A Wholeness Work lehetőséget kínál arra, hogy szinte bármilyen érzelmi nehézséget vagy zavaró gondolatot átalakíts és meggyógyíts. Sőt, még ennél is többre képes. Mindezt annak köszönhetően, hogy most először, végre megbízható módszerünk van arra, hogy megtaláljuk és átalakítsuk a problémákat fenntartó tudattalan struktúrákat.

Az első ilyen struktúrát a keleti spiritualitás felébredésről és egóról szóló tanításainak köszönhetően fedeztem fel. Az ébredés már önmagában véve valami csodálatos dolognak tűnt, de emellett azért is vonzott, mert a spirituális tanítók azt mondták, hogy amikor valóban felébredünk, a hétköznapi élet problémái megszűnnek létezni.

De kezdjük az elején… Íme, néhány háttérelmélet; ezek ismertetése után foglak végigvezetni a Wholeness Work első felfedezésein.

Kulcsfontosságú spirituális tanítás

A spirituális körökben kapott, talán leguniverzálisabb tanítás az volt, hogy ha szeretnénk megtapasztalni a „felébredést” vagy „megvilágosodást”, akkor ahhoz el kell engednünk az egót. Megvilágosodás = egó elvesztése. Az azonban nem volt világos számomra, hogy ezt mégis hogyan kell csinálni.

Vannak tanítók, akik azt vallják, hogy ennek nincsenek lépései, és ez csak úgy megtörténik, vagy akár azt, hogy ha valaki lépéseket követel, akkor az úgy már nem is az igazi. Ezért én is megpróbáltam elérni, hogy „csak úgy megtörténjen”, abban ugyanis biztos voltam, hogy szeretném megtapasztalni.

Amikor azonban befelé fordultam és meditáltam, időnként rám tört a kíváncsiság, és azon elmélkedtem, hogy vajon van-e ennek pontos módja, van-e valamilyen „tudomány”, amelyet követve meg tudjuk csinálni, és azt alkalmazva megértjük, hogy milyen változással jár az egyén elméjében, ha „felébred”. Mi van akkor, ha ez is egy olyan „megtanulható tudás”, mint a gyufával való tűzgyújtás tudománya? Ez valóságos csodának tűnhet azok számára, akik nem ismerik ennek mikéntjét. Manapság azonban már lehet gyufát kapni, így bárki könnyen tud tüzet gyújtani.

Talán van egy hasonlóan megbízható út ehhez a tudatváltáshoz, amely olyan jelentős, hogy „ébredésnek” nevezik. Elhatároztam, hogy megpróbálom megtalálni ezt az utat, ezt az eljárást, ezt a „tudományt”.

Mi az az egó?

Felismertem, hogy ha azt szeretnénk, hogy képesek legyünk feloldani az egót, akkor ahhoz az első megválaszolandó kérdés ez lesz: „Mi az egó a tapasztalásban?” Az „egónak” számtalan definíciója létezik. A végtelenségig lehetne róla beszélni – voltam olyan csoportokban, ahol ez meg is történt. A róla való beszélgetés azonban nem visz minket közelebb a tapasztaláshoz.

Felteszem hát a kérdést még egyszer: „Mi az egó a tapasztalásban?

Erre a kérdésre a legegyszerűbb válasz az, hogy az egó egyenlő az énnel. Mindannyian sokszor használjuk az „én” szócskát nap mint nap. „Én ezt a könyvet olvasom.” „Én elmegyek sétálni a barátommal.” „Én szeretném megoldani ezt a problémát.”

De mi az az „én” a tapasztalásban? Ez az, amit most felfedezünk.

Mielőtt ezen végigvezetlek, szeretném megosztani veled a Wholeness Work alapjainak kulcsfontosságú gondolatait annak érdekében, hogy valóban megértsd az első felfedezéseket.

Minden tapasztalásnak van egy helye.

Nyilvánvaló, hogy minden létező dolognak van valahol helye a világban. Van egy csésze tea az asztalomon, a csészének tehát van egy konkrét helye. Az ablakon kinézve egy fát látok, a fának szintén van egy konkrét helye.

Kiderült, hogy ugyanez a helyzet belső világunk tapasztalásaival is. Végezzünk el ezzel kapcsolatban egy egyszerű gondolatkísérletet. Arra kérlek, hogy gondolj egy túlérett banánra.